Vakbondlede gooi pasiënte se kos op grond ‘oor bonusse’ | Netwerk24
Deur Marietie Louw-Carstens 12 Desember 2019 08:03
’n Klag van vandalisme is by die polisie in Polokwane ingedien nadat werkers Dinsdagmiddag ’n chaos in die gange van die provinsiale hospitaal in die stad veroorsaak het.
Dit is hoe die Provinsiale Hospitaal Polokwane se kraamafdeling Dinsdagmiddag gelyk het nadat ontevrede Nehawu-lede verwoesting gesaai het. Foto: Neil Shikwambana
Netwerk24 Foto: Neil Shikwambana
Vakbondlede van Nehawu het kos en melk, wat die pasiënte se aandete sou wees, in die kraamafdeling en in die hospitaal se kombuis uitgegooi. Vullisdromme is ook in die hospitaal se gange omgekeer.
Hulle is glo ontevrede oor hul prestasiebonusse.
Neil Shikwambana, woordvoerder van die departement van gesondheid in Limpopo, sê die vakbondlede se gedrag is onaanvaarbaar nadat die departement vanjaar reeds R43 miljoen aan prestasiebonusse bestee het.
Die staking en betoging waarmee werkers Dinsdag begin het, is boonop onwettig, sê hy.
Volgens Shikwambana het van die werkers selfs die verpleegsters probeer keer om pasiënte te behandel. Trollies waarop medisyne, verbande en pasiënte-inligting was, is ook omgekeer en het op die vloer gelê.
“Hoekom moet die pasiënte daaronder ly as die werkers ontevrede oor hul bonusse is? Dit is nie reg nie,” het Shikwambana gesê.
Die departement het ’n klag van vandalisme by die polisie in Polokwane ingedien.
Dr. Phophi Ramathuba, LUR van gesondheid in Limpopo, is vroeër vandeesweek deur stakende Nehawu-lede by die Polokwane-hospitaal verjaag toe sy met hulle wou vergader.
Calvin Tshamano, voorsitter van Nehawu in Limpopo, het nie op skriftelike navrae oor die vakbondlede se optrede gereageer nie.
Ontstoke Nehawu-lede het bakke rys in die kombuis van die Provinsiale Hospitaal Polokwane omgekeer. Foto: Neil Shikwambana
Netwerk24Foto: Neil Shikwambana
Die Provinsiale Hospitaal Polokwane se kombuis is Dinsdagmiddag in ’n chaos gelaat nadat ontevrede Nehawu-lede kos en melk uitgegooi het. Foto: Neil Shikwambana
Werkers van die Provinsiale Hospitaal Polokwane wat glo ontevrede is oor prestasiebonusse het Dinsdagmiddag kos in die hospitaal se kombuis uitgegooi. Foto: Neil Shikwambana
Dít is hoe die gange van die Provinsiale Hospitaal Polokwane Dinsdagmiddag gelyk het nadat Nehawu-lede ’n chaos veroorsaak het. Foto: Neil Shikwambana
Meer oor: Nehawu | Betoging | Staking | Polokwane | Vandalisme